**ХУУЛЬ ТОГТООМЖИЙН ТУХАЙ ХУУЛИЙН ҮР НӨЛӨӨНИЙ**

**ҮНЭЛГЭЭНИЙ ТАЙЛАН**

УЛААНБААТАР ХОТ

2021 он

**АГУУЛГА**

**ЕРӨНХИЙ ЗҮЙЛ**

**НЭГ.ХУУЛИЙН ТӨСЛИЙГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

**ХОЁР.ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ ТОГТООСОН БАЙДАЛ**

 3.1.”Зорилгод хүрэх байдал” шалгуур үзүүлэлтийн дагуу үнэлэгдэх зүйл, хэсэг, заалт

 3.2.”Харилцан уялдаа” шалгуур үзүүлэлтийн дагуу үнэлэгдэх зүйл, хэсэг, заалт

**ГУРАВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙГ АШИГЛАН ХУУЛИЙН ТӨСЛИЙГ ҮНЭЛСЭН БАЙДАЛ**

 4.1.”Зорилгод хүрэх байдал” шалгуур үзүүлэлтийн үнэлгээ

 4.2.”Харилцан уялдаа” шалгуур үзүүлэлтийн үнэлгээ

**ДӨРӨВ.ДҮГНЭЛТ, ЗӨВЛӨМЖ**

**ХУУЛЬ ТОГТООМЖИЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨНИЙ ҮНЭЛГЭЭНИЙ ТАЙЛАН**

**ЕРӨНХИЙ ЗҮЙЛ**

 Энэхүү үнэлгээний ажлын зорилго нь Хууль тогтоомжийн тухай хуулийн[[1]](#footnote-1) 8 дугаар зүйлийн 8.1.4 дэх заалтад “энэ хуулийн 17, 18 дугаар зүйлд заасны дагуу хууль тогтоомжийн төслийн үр нөлөөний үнэлгээ, зардлын тооцоог хийх;” гэж заасны дагуу Хууль тогтоомжийн тухай хуульд нэмэлт, өөрчлөлт оруулах тухай хуулийн төсөлд тодорхой шалгуур үзүүлэлтийн дагуу дүн шинжилгээ хийх, үр нөлөөг тооцож, давхардал, хийдэл, зөрчлийг арилгах, хуулийн төслийн бичвэрийг ойлгомжтой, хэрэгжих боломжтой, хүлээн зөвшөөрөгдөх байдлаар боловсруулах болон хуулийн төслийн боловсруулалтын чанарыг сайжруулахад чиглэсэн дүгнэлт, зөвлөмж өгөхөд оршино.

Хууль тогтоомжийн тухай хуульд нэмэлт, өөрчлөлт оруулах тухай хуулийн төслийн /цаашид “Хуулийн төсөл” гэх/ үр нөлөөг үнэлэх ажиллагааг Хууль тогтоомжийн тухай хуульд заасны дагуу Засгийн газрын 2016 оны 59 дүгээр тогтоолын[[2]](#footnote-2) 3 дугаар хавсралтаар батлагдсан “Хуулийн төслийн үр нөлөө тооцох аргачлал" /цаашид “аргачлал" гэх/-г баримтлан доорх үе шаттайгаар хийв. Үүнд:

Нэг.Шалгуур үзүүлэлтийг сонгох

Хоёр.Хуулийн төслөөс үр нөлөө тооцох хэсгээ тогтоох

Гурав.Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох

Дөрөв.Үр дүнг үнэлэх,

Тав.Дүгнэлт, зөвлөмж өгөх.

Үр нөлөөний үнэлгээ хийсэн хуулийн төслийн хувилбарыг энэхүү тайланд хавсаргав.

**НЭГ.ХУУЛИЙН ТӨСЛИЙГ ҮНЭЛЭХ ШАЛГУУР ҮЗҮҮЛЭЛТИЙГ**

**СОНГОСОН БАЙДАЛ, СОНГОХ ҮНДЭСЛЭЛ**

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан, аргачлалд дурдсан 6 шалгуур үзүүлэлтээс хуулийн төслийн үр нөлөөг үнэлж, гарах үр дагаврыг урьдчилан тогтоож чадахуйц дараах шалгуур үзүүлэлтийг сонголоо. Үүнд:

1.Зорилгод хүрэх байдал;

2.Ойлгомжтой байдал;

2.Харилцан уялдаа зэрэг болно.

“Зорилгод хүрэх байдал" гэсэн шалгуур үзүүлэлтийн хүрээнд хуулийн төсөл болон түүний зорилго нь хуулийн төслийн үзэл баримтлалд тусгасан зорилгын хүрээнд боловсруулагдаж чадсан эсэх болон бодит үндэслэл, шаардлагад нийцэж буй байдал, хуулийн төсөлд тусгагдсан зохицуулалтууд нь төслийн зорилгыг хангахад чиглэсэн бөгөөд түүнд хүргэх боломжтой эсэхийг үнэлнэ.

Энэхүү үнэлгээг хийхдээ хуулийн төслийн үзэл баримтлал, танилцуулга, хуулийн төсөлтэй танилцаж хуулийн төсөл боловсруулах болсон үндэслэл, шаардлагыг судлан үзсэний дагуу хуулийн төслөөс түүний зорилго болон зорилгод хүрэхэд чиглэгдсэн бөгөөд хуулийн зорилгыг тодорхой илэрхийлж чадахуйц арга хэмжээ буюу зохицуулалтыг сонгож авсан болно.

“Зардал” шалгуур үзүүлэлтийн хүрээнд хуулийн төслийн зардлыг “Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлал”-ын дагуу тусад нь тооцдог тул энэхүү шалгуур үзүүлэлтийн үнэлгээг уг тайлангаас тусдаа бие даасан үнэлгээгээр тооцох нь зүйтэй юм.

**“Ойлгомжтой байдал”** гэсэн шалгуур үзүүлэлтийг хуулийн төсөл нь түүнийг хэрэглэх, хэрэгжүүлэх этгээдүүдийн хувьд ойлгомжтой, логик дараалалтай томьёологдсон эсэх, хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах зорилгоор хуулийн төслийг бүхэлд нь үнэлэхээр сонголоо.

“Харилцан уялдаа” шалгуур үзүүлэлтийн хүрээнд хуулийн төслийг бүхэлд нь үнэлэх бөгөөд хуулийн төсөл Монгол Улсын Үндсэн хууль холбогдох бусад хуультай болон хуулийн төслийн зохицуулалт өөр хоорондоо нийцсэн эсэхийг аргачлапд заасан асуултад хариулах байдлаар үнэлгээг хийхээр сонгов.

ХОЁР.ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ

ТОГТООСОН БАЙДАЛ

**2.1.”Зорилгод хүрэх байдал”** **шалгуур үзүүлэлтийн хүрээнд үнэлэгдэх хуулийн төслийн зохицуулалт:**

**“Зорилгод хүрэх байдал”** гэсэн шалгуур үзүүлэлтийн хүрээнд:

Хуулийн төслийн зохицуулалт нь хуулийн төсөл боловсруулах болсон хэрэгцээ, шаардлагад нийцсэн эсэхийг шалгахын тулд хуулийн төслийн үзэл баримтлалд тусгасан хэрэгцээ шаардлагыг хуулийн төсөлд хэрхэн тусгасныг тогтоох, эдгээр зохицуулалт нь үзэл баримтлалд тодорхойлсон хэрэгцээ, шаардлагад нийцсэн эсэхийг харьцуулан дүгнэхээр зарчмын шинжтэй өөрчлөлтийг үнэлэхээр дараах байдлаар үнэлэх хэсгээ тогтоолоо.

|  |  |
| --- | --- |
| **Хуулийн төслийн үзэл баримтлалд тусгасан хэрэгцээ, шаардлага** | **Хуулийн төслийн зохицуулалт** |
| *1.Хууль тогтоомжийг боловсронгуй болгох үндсэн чиглэлийг Засгийн газар баталж, Улсын Их Хуралд танилцуулах өөрчлөлтийг хийх.*  | *Хуулийн төслийн 1 дүгээр зүйл:*5/7 дугаар зүйлийн 7.3, 7.4 дэх хэсэг: |
| *2.Хууль тогтоомжийн хэрэгцээ, шаардлагыг урьдчилан тандан судлах аргачлалыг анхдагч болон хүчин төгөлдөр үйлчилж байгаа хуульд зарчмын шинжтэй зохицуулалт оруулж байгаа хуулийн төслийг боловсруулахад ашиглах, хууль тогтоомжийн хэрэгжилтийн үр дагаврын үнэлгээ хийх болон хяналт шинжилгээ хийх аргачлалын давхардлыг арилгах.* | *Хуулийн төслийн 1 дүгээр зүйл:*2/13 дугаар зүйлийн 13.3 дахь хэсэг;*Хуулийн төслийн 3 дугаар зүйл:*15/49 дүгээр зүйлийн үр дагаварт үнэлгээ хийх байгууллага;16/52 дугаар зүйл.Хууль тогтоомжийн хэрэгжилтийн үр дагаврын үнэлгээний дүнг хэлэлцэх;*Хуулийн төслийн 6 дугаар зүйл:*50 дугаар зүйл.Хууль тогтоомжийн хэрэгжилтийн хяналт шинжилгээ |
| *3.Хуулийн төслийн төрлөөс багц хуулийн төслийг хасах.* | *Хуулийн төслийн 1 дүгээр зүйл.*4/22 дугаар зүйлийн 22.2, 22.3 дахь хэсэг*Хуулийн төслийн 3 дугаар зүйл:*10/22 дугаар зүйлийн 22.1 дэх хэсэг |
| *4.Хуулийн төслийн талаар дэлгэрэнгүй танилцуулга бэлтгэх, хуулийн албан бус орчуулга хийх зохицуулалтыг хуульчлах.* | *Хуулийн төслийн 1 дүгээр зүйл.*6/33 дугаар зүйл;10/461 дүгээр зүйл.Хуулийн албан бус орчуулга хийх |

**2.2.“Ойлгомжтой байдал”** **гэсэн шалгуур үзүүлэлтийн хүрээнд үнэлэгдэх хуулийн төслийн зохицуулалт:**

Хуулийн төсөл нь түүнийг хэрэглэх, хэрэгжүүлэх этгээдүүдийн хувьд ойлгомжтой, логик дараалалтай томьёологдсон эсэх, Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах зорилгоор хуулийн төслийг бүхэлд нь үнэлэхээр сонголоо.

**2.3.”Харилцан уялдаа” шалгуур үзүүлэлтийн хүрээнд үнэлэгдэх хуулийн төслийн зохицуулалт:**

Хуулийн төсөл нь өөр хоорондоо болон хүчин төгөлдөр үйлчилж буй бусад хууль тогтоомжтой нийцэж буй эсэхийг “харилцан уялдаа” шалгуур үзүүлэлтийн тусламжтайгаар тогтоох юм. Уг шалгуур үзүүлэлтээр хуулийн төслийн зохицуулалтыг үнэлэхдээ тодорхой стандарт асуултуудад хариулах замаар зохицуулалт нэг бүрийн уялдаа холбоог шалгах тул хуулийн төслийн тодорхой зүйл, хэсэг, заалт, зохицуулалтыг бус төслийг бүхэлд нь сонгон авч үнэлэх нь зүйтэй тул хуулийн төслийг бүхэлд нь үнэлэхээр сонгосон болно.

**ГУРАВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ**

**ХУУЛЬ ТОГТООМЖИЙН ТӨСЛИЙН ҮР НӨЛӨӨГ ҮНЭЛЭХ**

Өмнөх үе шатанд сонгосон шалгуур үзүүлэлтийн дагуу үнэлэх хуулийн төслийн зохицуулалтыг тухайн шалгуур үзүүлэлтэд тохирох шалгах хэрэгслийг ашиглан хууль тогтоомжийн үр нөлөөг үнэлэх юм. Шалгуур үзүүлэлтийг дараах шалгах хэрэгслийн дагуу хуулийн төслийн үр нөлөөг үнэлэх болно.

|  |  |  |
| --- | --- | --- |
| **д/д** | **Шалгуур үзүүлэлт** | **Шалгах хэрэгсэл** |
| 1 | Зорилгод хүрэх байдал  | **Зорилгод дүн шинжилгээ хийх:**Хуулийн төслийн зохицуулалт нь төслийн үзэл баримтлалд дурдсан хэрэгцээ, шаардлагад нийцсэн эсэхэд дүн шинжилгээ хийнэ. |
| 2 | Ойлгомжтой байдал | **Ойлгомжтой байдлыг шалгах:**Хуулийн төслийг боловсруулахдаа Хууль тогтоомжийн тухай хууль, “Хууль тогтоомжийн төсөл боловсруулах аргачлал”-ыг баримталсан эсэхийг шалгана. |
| 3 | Харилцан уялдаа  | **Харилцан уялдааг шалгах:** Хуулийн төслийн уялдаа холбоог аргачлалын 4.10-т заасан асуултад хариулах замаар шалгана. |

Дээрх урьдчилан сонгож авсан шалгуур үзүүлэлтэд тохирох шалгах хэрэгслийн дагуу хуулийн төсөлд үр нөлөөний үнэлгээг дараах байдлаар хийв.

**3.1.”Зорилгод хүрэх байдал” шалгуур үзүүлэлтийн хүрээнд хийсэн үнэлгээ:**

Энэ шалгуур үзүүлэлтийн хүрээнд хуулийн төслийн зохицуулалт нь хуулийн төсөл боловсруулах болсон хэрэгцээ, шаардлагад нийцсэн эсэхийг шалгахын тулд хуулийн төслийн үзэл баримтлалд[[3]](#footnote-3) тусгасан хэрэгцээ шаардлагыг хуулийн төсөлд хэрхэн тусгасныг тогтоох, эдгээр зохицуулалт нь үзэл баримтлалд тодорхойлсон хэрэгцээ, шаардлагад нийцэж байгаа эсэхийг харьцуулан дүн шинжилгээ хийлээ.

Монгол Улсын Их Хурлын 2020 оны 24 дүгээр тогтоолоор баталсан “Монгол Улсын Засгийн газрын 2020-2024 оны үйл ажиллагааны хөтөлбөр”-ийн 4.4.9-д “Хууль тогтоомжийн төсөл санаачлах хүрээ, хязгаарыг тодорхойлж, хуулийн төслийн боловсруулалтын чанарын үр нөлөөг дээшлүүлж, хуулийн хэрэгжилтийг үнэлэх, хууль тогтоомжийг сурталчлах, эрх зүйн мэдээ, мэдээллээр хангах байнгын механизмыг бүрдүүлж, иргэдийн эрх зүйн боловсролыг дээшлүүлнэ.” гэж, 2021 оны 12 дугаар тогтоолын хавсралтаар баталсан “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл”-ийн 65-д Хууль тогтоомжийн тухай хуулийг шинэчлэн найруулахаар тус тус тусгажээ.

Иймд дээрх бодлогын баримт бичигт тусгасан зорилго, зорилтыг хэрэгжүүлэх, Монгол Улсын Үндсэн хуульд нийцүүлэх, хууль тогтоомжийн зөрчлийг арилгах зорилгоор Хууль тогтоомжийн тухай хуульд нэмэлт, өөрчлөлт оруулах тухай хуулийн төслийг боловсруулах үндэслэл, хэрэгцээ шаардлагыг тодорхойлсон байх бөгөөд хуулийн төслийн үзэл баримтлалд тусгасан хэрэгцээ шаардлагыг хуулийн төсөлд хэрхэн тусгасан, түүнчлэн хуулийн төсөлд бүрэн дүүрэн, хангалттай тусгаж чадсан эсэхэд дараах байдлаар үнэлэлт, дүгнэлт хийлээ. Үүнд:

*1.Хууль тогтоомжийг боловсронгуй болгох үндсэн чиглэлийг Засгийн газар баталж, Улсын Их Хуралд танилцуулах өөрчлөлтийг хийх.*

Монгол Улсын Үндсэн хуулийн Хорин зургадугаар зүйлийн 1 дэх хэсэгт заасны дагуу Засгийн газар нь хууль санаачлах эрх эдлэх бөгөөд энэ эрхийг хэрэгжүүлэх хүрээнд Хууль тогтоомжийн тухай хуулийн 7 дугаар зүйлд заасанчлан Засгийн газраас тухайн бүрэн эрхийнхээ хугацаанд санаачлах хууль тогтоомжийн талаар урьдчилан төлөвлөж, ингэхдээ хууль зүйн асуудал эрхэлсэн төрийн захиргааны төв байгууллага Үндсэн чиглэлийн төсөлд Засгийн газрын гишүүдээс санал авч нэгтгэх замаар Засгийн газрын санаачлах хуулийн төслийг төлөвлөдөг бөгөөд Монгол Улсын Ерөнхийлөгч, Улсын Их Хурлын гишүүнээс санаачлах хууль тогтоомжийн төсөл нь Үндсэн чиглэлд хамаардаггүй байна.

Иймд Засгийн газар хууль тогтоомжийг боловсронгуй болгох төлөвлөлтөө өөрийн хууль санаачлах хүрээ, хязгаарын дотор төлөвлөж батлахаар, үүнийгээ Улсын Их Хуралд танилцуулахаар хуулийн төслийн 7 дугаар зүйлийн 7.4 дэх хэсэгт тусгасныг оновчтой гэж үзэн дэмжиж, ийнхүү үзэл баримтлалд тусгасан хэрэгцээ, шаардлага хуулийн төсөлд бүрэн тусгалаа олсон байна гэж дүгнэж байна.

Монгол Улсын Ерөнхийлөгч, Улсын Их Хурлын гишүүн нь Монгол Улсын Үндсэн хуульд заасан бүрэн эрх, хууль санаачлах эрхийн хүрээ хязгаарт багтаан хэдийд ч хууль санаачлах эрхтэй тул Засгийн газар дээр дурдсан төлөвлөлтөө өөрөө батлах зохицуулалтай зөрчилдөхгүй гэж үзэж байна.

*2.Хууль тогтоомжийн хэрэгцээ, шаардлагыг урьдчилан тандан судлах аргачлалыг анхдагч болон хүчин төгөлдөр үйлчилж байгаа хуульд зарчмын шинжтэй зохицуулалт оруулж байгаа хуулийн төслийг боловсруулахад ашиглах, хууль тогтоомжийн хэрэгжилтийн үр дагаврын үнэлгээ хийх болон хяналт шинжилгээ хийх аргачлалын давхардлыг арилгах.*

Хууль тогтоомжийн хэрэгцээ, шаардлагыг урьдчилан тандан судлах судалгааг анхдагч хуулийн төсөл болон хүчин төгөлдөр үйлчилж байгаа хуульд зарчмын шинжтэй зохицуулалт шинээр нэмж оруулж байгаа хуулийн төслийг боловсруулахад хийхээр хуулийн төслийн 1 дүгээр зүйлд 13.3 дахь хэсэг нэмэхээр тусгасан нь үзэл баримтлалд дурдсан энэхүү хэрэгцээ, шаардлагад нийцэж байна гэж үзэхээр байна.

Харин Хууль тогтоомжийн тухай хуулийн 13 дугаар зүйлд заасан болон Засгийн газрын 2016 оны 59 дүгээр тогтоолын 1 дүгээр хавсралтаар баталсан “Хууль тогтоомжийн хэрэгцээ, шаардлагыг урьдчилан тандан судлах аргачлал”-д тандан судлах ажлын зорилт нь тодорхой асуудлыг шийдвэрлэх зохицуулалтын хувилбарыг тодорхойлж, эерэг болон сөрөг талыг харьцуулан судалсны үндсэн дээр үр нөлөөг урьдчилан тооцож, уг асуудлыг шийдвэрлэх **үр дүнтэй хувилбарыг** хууль санаачлагчид санал болгохоор заасан байна. Өөрөөр хэлбэл хууль тогтоомжийн хэрэгцээ, шаардлагыг урьдчилан тандан судлах судалгаагаар хууль тогтоомжийн төсөл боловсруулахаас бусад зохицуулалтын хувилбарыг санал болгох хувилбар байж болох бөгөөд үүнтэй хуулийн төслийн 13.3 дахь хэсэг зөрчилдөж болзошгүйг нягтлах нь зүйтэй байна.

Хууль тогтоомжийн тухай хуулийн 49, 50, 52 дугаар зүйлд заасан Хууль тогтоомжийн хэрэгжилтийн хяналт, шинжилгээ хийх, 51 дүгээр зүйлд заасан Хууль тогтоомжийн хэрэгжилтийн үр дагаврын үнэлгээ хийх асуудал болон аргачлал нь агуулгын хувьд давхардсан бөгөөд эдгээр үнэлгээг нэгтгэж нэг мөр болгон цэгцлэх нь практикт хэрэгжүүлэхэд ойлгомжтой, бодитой тул эдгээр зохицуулалтыг өөрчлөхөөр хуулийн төсөлд тусгасан нь үзэл баримтлалд бүрэн нийцсэн гэж үзэж болохоор байна.

*3.Хуулийн төслийн төрлөөс багц хуулийн төслийг хасах.*

Хууль тогтоомжийн тухай хуулийн 22 дугаар зүйлийн 22.1.4 дэх заалтад **багц хуулийн төслийг** хуулийн төслийн төрөлд хамааруулахаар хуульчилсан.

Багц хуулийн төсөл нь хуулийн төслийн төрөлд хамааруулах нь оновчтой биш бөгөөд энэ нь техникийн шинжтэй ажиллагаа тул хуулийн төслийн төрлөөс хасах нь зүйтэй талаарх үзэл баримтлалд тусгасан үндэслэл шаардлагатай санал нэг байх тул хуулийн төслийн 3 дугаар зүйлд өөрчлөн найруулж буй 22.1 дэх хэсэгт багц хуулийн төслийг хуулийн төслийн төрлөөс хасаж, харин тодорхой салбарын хоорондоо уялдаатай хэд хэдэн хуулийн төслийг нэгэн зэрэг хамтад нь хэлэлцүүлэхээр бол багцаар нь боловсруулж, өргөн мэдүүлэх боломжтой байх зэрэг өөрчлөлтийг тусгасан нь үзэл баримтлалд нийцэж байна.

*4.Хуулийн төслийн талаар дэлгэрэнгүй танилцуулга бэлтгэх, хуулийн албан бус орчуулга хийх зохицуулалтыг хуульчлах.*

 -Хуулийн төслийн 1 дүгээр зүйлээр хуулийн төслийн дэлгэрэнгүй танилцуулгатай холбоотой зохицуулалтыг Хууль тогтоомжийн тухай хуульд 33 дугаар зүйлийн 33.3-33.6 дахь хэсгээр нэмэхээр, үүнтэй уялдуулан мөн хуулийн 33.1 дэх хэсэг, 40.1.2 дахь заалтад холбогдох өөрчлөлтийг зохицуулахаар заасан нь үзэл баримтлалд дурдсан хэрэгцээ, шаардлагад нийцсэн гэж үзэж болохоор байна.

 Харин уг дэлгэрэнгүй танилцуулгад нэмэлт, өөрчлөлт бол заалт бүрээр, шинэчилсэн найруулга бол бүлгээр багцлан тусгах агуулгыг нэмэх, төсөлд 33.7, 33.8 гэсэн хэсгүүд байхгүй байх тул хуулийн төслийн 1 дүгээр зүйл буюу 6/33 дугаар зүйлд дурдсан эдгээр хэсгийг хасах нь зүйтэй байна.

**-Хуулийн төслийн үзэл баримтлалын Нэг дэх хэсэгт “**Монгол Улс, Америкийн Нэгдсэн Улс хооронд 2013 оны 9 дүгээр сарын 24-ний өдөр байгуулсан, Улсын Их Хурлаас 2014 оны 12 дугаар сарын 05-ны өдөр соёрхон баталж, 2017 оны 3 дугаар сарын 20-ны өдрөөс хүчин төгөлдөр үйлчилж эхэлсэн Олон улсын худалдаа, хөрөнгө оруулалтын асуудлаар ил тод байдлыг хангах тухай хэлэлцээрийн худалдаа, хөрөнгө оруулалтын тухай хууль тогтоомжийг англи хэлээр хэвлэн нийтлэхээр заасан зохицуулалтын хэрэгжилтийг хангахын зэрэгцээ хуулийн албан бус орчуулгыг хийх нь бүхэлдээ судалгаа, шинжилгээний болон эдийн засгийн ихээхэн ач холбогдолтой гэж үзэж байна.” гэжээ.

Ийнхүү Улсын Их Хурлаас баталсан хуулийн албан бус орчуулга хийх эрх зүйн орчинг бүрдүүлэх үүднээс хуулийн төслийн 1 дүгээр зүйлд Хуулийн албан бус орчуулга хийх гэсэн 461 дүгээр зүйлийг нэмж, ингэхдээ хууль санаачлагч өөрийн санаачлан боловсруулж, батлуулсан хуулийн албан бус орчуулгыг хийж, хувийг хууль зүйн асуудал эрхэлсэн төрийн захиргааны төв байгууллагад хүргүүлдэг байх, хуулийн албан бус орчуулгын сан бүрдүүлэх харилцааг хуульчилж өгч байгаа нь үзэл баримтлалд тусгасан хэрэгцээ, шаардлагыг хуулийн төсөлд бүрэн хангасан байна гэж үзлээ.

Иймд сонгон авсан **хуулийн төсөлд тусгасан зохицуулалт нь хуулийн төслийн үзэл баримтлалд тусгасан зорилт, хэрэгцээ, шаардлагад зарчмын хувьд нийцсэн гэж дүгнэж болохоор байна.**

**3.2.“Ойлгомжтой байдлыг шалгах” шалгуур үзүүлэлтийн хүрээнд хийсэн үнэлгээ:**

*Хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлал”-ыг баримталсан эсэхийг шалгасан байдал:*

Хуулийн төслийг бүхэлд нь Хууль тогтоомжийн тухай хуулийн 29 дүгээр зүйлд заасан хууль тогтоомжийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад нийцүүлэн боловсруулсан эсэхийг аргачлалын дагуу дараах асуултад хариулт өгөх байдлаар шалгалаа.

*Хууль тогтоомжийн тухай хуульд заасан шаардлагад нийцсэн эсэх:*

|  |
| --- |
|  **Хууль тогтоомжийн тухай хуулийн 29 дүгээр зүйлд заасан Хуулийн төслийн эх бичвэрийн агуулгад тавих нийтлэг шаардлага** |
| **Хууль тогтоомжийн тухай хуулийн зохицуулалт** | **Хуулийн төслийн зохицуулалтад үнэлгээ хийсэн байдал** |
| 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх; |  -Хуулийн төслийн 1 дүгээр зүйлээр нэмж буй 15.8 дахь хэсэг нь Хууль тогтоомжийн тухай хуулийн 15.8 дахь хэсгийн дугаарлалттай давхардсан, нөгөөтэйгүүр төслийн энэ хэсэг нь мөн хуулийн 15.4 дэх хэсэгт хууль тогтоомжоор зохицуулах нийгмийн харилцаа нь Засгийн газрын бусад гишүүний эрхлэх асуудалд хамаарч байвал үзэл баримтлалыг хамтарч батлах зохицуулалттай агуулгын хувьд давхардаж байх тул хуулийн төслөөс 15.8 дахь хэсгийг хасах; -Хуулийн төслийн 3 дугаар зүйлийн 6 дахь хэсэгт өөрчлөн найруулахаар тусгасан Хууль тогтоомжийн тухай хуулийн 12 дугаар зүйлийн 12.2.11 дэх заалтыг Хөгжлийн бодлого, төлөвлөлт, түүний удирдлагын тухай хуультай уялдуулах талаар үнэлгээний тайлангийн 16 дахь хуудсан дахь “Харилцан уялдаа”шалгуур үзүүлэлтийн 4 дэх асуултын дагуу шалгах замаар үнэлсэн болно. |
| 29.1.2.тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх; | Үнэлгээний тайлангийн 17 дахь хуудсанд энэ талаар тусгасан болно.  |
| 29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | Шаардлага хангасан.  |
| 29.1.4.тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх; | Ийм зохицуулалт байхгүй байна.  |
| 29.1.5.зүйл, хэсэг, заалт нь хоорондоо зөрчилгүй байх; | Хуулийн төслийн 1 дүгээр зүйлийн 3 дахь хэсэгт нэмсэн “15 дугаар зүйлийн 15.12 дахь хэсэг” гэсэн дугаарлалт нь алдаатай байх тул Хууль тогтоомжийн тухай хуульд тусгагдсан дугаарлалттай нийцүүлж “15 дугаар зүйлийн 15.11 дэх хэсэг” гэж өөрчлөх. |
| 29.1.6.хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх; | Хуулийн төсөлд ийм зохицуулалт тусгагдаагүй байна. |
| 29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | -Хуулийн төслийн 1 дүгээр зүйлийн 3/15 дугаар зүйлийн 15.11 дэх хэсэгт хийсэн “Энэ хуулийн 22.3 дугаар зүйлд заасан” гэсэн эшлэл буруу байх тул засаж “22.1.3-т заасан” гэж өөрчлөх; -Хуулийн төслийн 3 дугаар зүйлийн 5/7 дугаар зүйлийн 7.3 дахь хэсэгт эшлэл хийсэн Хууль тогтоомжийн тухай хуулийн 48 дугаар зүйл нь 2017 оны 5 дугаар сарын 12-ны өдрийн хуулиар хүчингүй болсон байх тул эшлэлийг засаж “51 дүгээр зүйлд” гэж залруулах нь зүйтэй байна.  |
| 29.1.8.тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам; | Хуулийн төсөлд үүнтэй холбоотой зохицуулалт тусгагдаагүй байна. |
| 29.1.9.шаардлагатай тохиолдолд эрх зүйн хэм хэмжээг зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт; | Хуулийн төсөлд энэ талаарх зохицуулалт тусгагдаагүй байна. |
| 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Хуулийн төсөлтэй холбогдуулан Монгол Улсын Үндсэн хуульд нэмэлт, өөрчлөлт оруулах журмын тухай хуульд өөрчлөлт оруулах тухай, Монгол Улсын Их Хурлын тухай хуульд өөрчлөлт оруулах тухай, Төсвийн тогтвортой байдлын тухай хуульд өөрчлөлт оруулах тухай, Хөгжлийн бодлого, төлөвлөлт, түүний удирдлагын тухай хуульд өөрчлөлт оруулах тухай, Хууль тогтоомжийн тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг тус тус боловсруулсан байна.  |
| **Хууль тогтоомжийн тухай хуулийн 30 дугаар зүйлд заасан Хуулийн төслийн хэл зүй, найруулгад тавих нийтлэг шаардлага** |
| 30.1.1.Монгол Улсын Үндсэн хууль, бусад хуульд хэрэглэсэн нэр томьёог хэрэглэх; | -Хуулийн төслийн 2 дугаар зүйлийн 2 дахь хэсэгт өөрчлөн найруулахаар тусгасан Хууль тогтоомжийн тухай хуулийн 2 дугаар зүйлийн 2.1.2 дахь заалтад “хууль санаачлах эрх” гэж хууль санаачлагчаас хуулиар тогтоосон хүрээ хязгаарын дотор **тодорхой хууль гаргах тухай санал дэвшүүлж,** энэ хуульд заасан шаардлагыг ханган боловсруулж, Улсын Их хуралд өргөн мэдүүлэхийг**;”** гэж заасан байх ба ийм нэр томьёо хүчин төгөлдөр мөрдөгдөж буй хуульд байхгүй байх тул Монгол Улсын Үндсэн хууль болон бусад хуульд нийцүүлэн уг агуулгыг найруулгын хувьд оновчтой тодорхойлох; -Төслийн 1 дүгээр зүйлийн 9-д “Эрх зүйн мэдээллийн нэгдсэн системийн мэдээллийн санд байршуулна.” гэснийг “эрх зүйн мэдээллийн нэгдсэн сан” гэж найруулах, үүнтэй уялдуулан Хууль тогтоомжийн тухай хуулийн 45.3-т заасан ”эрх зүйн мэдээллийн албан ёсны цахим хуудсанд байршуулна.” гэснийг өөрчлөх зохицуулалтыг хуулийн төсөлд тусгах; -Хуулийн төслийн 1 дүгээр зүйлд нэмсэн 22.3 дахь хэсэгт “...**хууль шинээр боловсруулах,** шинэчлэн найруулах, нэмэлт, өөрчлөлт оруулах тохиолдолд...” гэж тусгажээ. Хууль тогтоомжийн тухай хуулийн 22 дугаар зүйлийн 22.1 дэх хэсэгт хуулийн төслийн төрлийг тодорхойлсон бөгөөд хуулийн 22.1.1-д “…шинээр үүссэн харилцааг хуулиар зохицуулах шаардлагатай, эсхүл тухайн нийгмийн харилцааны эрх зүйн зохицуулалтыг нарийвчлан шинэ хуулиар зохицуулах шаардлагатай гэж үзвэл **анхдагч хуулийн төсөл боловсруулна**.” гэж заасан тул **хууль шинээр боловсруулах, анхдагч хуулийн төсөл боловсруулах** гэж өөр өөр тодорхойлсон нэр томьёог жигдлэн хуульд нийцүүлэн нэг мөр томьёолох. |
| 30.1.2.нэг нэр томьёогоор өөр өөр ойлголтыг илэрхийлэхгүй байх; | Хуулийн төсөлд ийм зохицуулалт байхгүй байна.  |
| 30.1.3.үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих; | Хуулийн төслийн 1 дүгээр зүйлийн 2 дахь хэсэгт нэмсэн 13.3 дахь хэсэгт заасан “...урьдчилан тандан судлах судалгааг...хүчин төгөлдөр үйлчилж байгаа хуульд зарчмын зохицуулалт оруулж байгаа хуулийн төслийг боловсруулахад хийнэ.” гэснийг тодотгож “...зарчмын шинжтэй зохицуулалт **шинээр нэмж** оруулж байгаа...” гэж илүү тодорхой болгох. |
| 30.1.4.хүч оруулсан нэр томьёо хэрэглэхгүй байх; | Хуулийн төсөлд ийм нэр томьёо тусгагдаагүй байна.  |
| 30.1.5.жинхэнэ нэрийг ганц тоон дээр хэрэглэх. | Хуулийн төсөлд ийм зохицуулалт байхгүй байна. |

*Хууль тогтоомжийн төсөл боловсруулах аргачлалд нийцсэн эсэх:*

Засгийн газрын 2016 оны 59 дүгээр тогтоолын 2 дугаар хавсралтаар баталсан “Хууль тогтоомжийн төсөл боловсруулах аргачлал”-д заасан шаардлагыг хуулийн төсөл хангасан эсэхийг нягтлах замаар шалгав.

-Хуулийн төслийн 2 дугаар зүйлд Хууль тогтоомжийн тухай хуулийн 21 дүгээр зүйлийн 21.1 дэх хэсэгт “төслөө” гэсний дараа “түүний үзэл баримтлал, танилцуулга,” гэж нэмэхээр тусгасан байх ба энэ нь Хууль тогтоомжийн тухай хуулийн 21.1 дэх хэсэгт байх тул үүнийг төслийн 2 дугаар зүйлээс хасах;

 **-**Хуулийн төслийн 3 дугаар зүйлд өөрчлөн найруулахаар тусгасан Хууль тогтоомжийн тухай хуулийн 33 дугаар зүйлийн 33.1 дэх хэсэг нь өөрчлөн найруулах шаардлагагүй, “товч болон дэлгэрэнгүй” гэсэн үг нэмэх зохицуулалт байх тул үүнийг хуулийн төслийн 2 дугаар зүйлд нэмэлт оруулах байдлаар тусгах;

 -Хуулийн төслийн 3 дугаар зүйлийн 11 дэх хэсэгт өөрчлөн найруулахаар тусгасан Хууль тогтоомжийн тухай хуулийн 30 дугаар зүйлийн 30.2, 30.3 дахь хэсэгт Хууль зүйн хэлний зөвлөлийг товчлол хийн “Зөвлөл” хэмээн тусгахдаа хууль зүйн техникийн хувьд аргачлалын 4.3.3-т заасан шаардлагыг хангаагүй байх тул хуулийн төслийн 30.2 дахь хэсгийг “Хууль зүйн хэлний зөвлөл /цаашид “Зөвлөл” гэх/” гэж өөрчлөх;

 -Хуулийн төслийн 3 дугаар зүйлийн 9 дэх хэсэгт өөрчлөн найруулахаар тусгасан Хууль тогтоомжийн тухай хуулийн 20 дугаар зүйлийн 20.4 дэх хэсэг нь үг нэмж байх тул хууль зүйн техникийн хувьд ийнхүү өөрчлөн найруулахаар тусгах шаардлагагүйгээр хуулийн төслийн 2 дугаар зүйлд үг нэмэхээр тусгах;

 -Хуулийн төслийн 4 дүгээр зүйлд өөрчлөхөөр тусгасан “Хууль тогтоомжийн тухай хуулийн 12.1.7 дахь заалтын” гэсэн нь Хууль тогтоомжийн тухай хуульд байхгүй зохицуулалт байх тул уг техникийн алдааг залруулж “12.2.17” гэж засах;

 -Хуулийн төслийн 4 дүгээр зүйлд Хууль тогтоомжийн тухай хуулийн 15 дугаар зүйлийн “15.8, 15.9, 15.10” дахь хэсгийн дугаарыг “15.9, 15.10, 15.11” гэж өөрчлөхөөр тусгасан байх ба хуулийн төсөлд 15.8 дахь хэсэг гэж нэмэхээр тусгасан нь оновчгүй талаар энэхүү тайланд дурдаж, хасахаар зөвлөж байгаатай уялдуулан эдгээр дугаарыг өөрчлөх шаардлагагүй гэж үзэж байгаа тул төслөөс хасах;

 -Хуулийн төслийн 4 дүгээр зүйлд Хууль тогтоомжийн тухай хуулийн 29 дүгээр зүйлийн 29.1.9, 29.1.10, 29.1.11 дэх заалтын дугаарыг хэсэг болгох өөрчлөлтийг тусгасан нь оновчгүй байх ба эдгээр нь агуулга, найруулгын хувьд хэсэг болж байх зарчмын шинжтэй өөрчлөлт байх тул аргачлалд нийцүүлэн эдгээр заалтыг хуулийн төслийн 1 дүгээр дугаар зүйлд шинэ хэсэг нэмэхээр тусгах;

 -Хуулийн төслийн 3 дугаар зүйлийн 14 дэх хэсэгт Хууль тогтоомжийн тухай хуулийн 51 дүгээр зүйлийн 51.1 дэх хэсэг, 15 дахь хэсэгт 49 дүгээр зүйлийг өөрчлөн найруулахаар тусгасан нь эрэмбийн хувьд хуулийн зүйл, хэсэг, заалтын дугаарын дарааллын дагуу биш байх тул техникийн алдааг залруулах.

**3.3.”Харилцан уялдаа” шалгуур үзүүлэлтийн хүрээнд хийсэн үнэлгээ:**

Хууль тогтоомжийн төслийн үр нөлөө үнэлэх аргачлалд заасан дараах асуултад хариулах замаар хуулийн төслийг бүхэлд нь үнэлж, хуулийн төслийн зохицуулалт өөр хоорондоо болон хүчин төгөлдөр үйлчилж байгаа бусад хуульд нийцэж байгаа эсэхийг шалгах байдлаар уялдаа холбоог тогтоохыг зорьлоо.

*1.Хуулийн төслийн зохицуулалт тухайн хуулийн зорилттой нийцэж байгаа эсэх.*

Хуулийн төсөл нь хуулийн төслийн үзэл баримтлалд тусгасан хэрэгцээ шаардлага, зорилтод зарчмын хувьд нийцсэн байна гэж үзлээ.

 *2.Хуулийн төслийн “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх.*

Хуулийн төслөөр “Хууль тогтоомж” гэсэн хэсэгт өөрчлөлт ороогүй байна.

 *3.Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх.*

-Хуулийн төслийн 3 дугаар зүйлийн 9 дэх хэсэгт өөрчлөн найруулахаар тусгасан Хууль тогтоомжийн тухай хуулийн 20.4 дэх хэсэг, мөн төслийн 4 дүгээр зүйлд өөрчилж буй Хууль тогтоомжийн тухай хуулийн 40 дүгээр зүйлийн 40.1.2 дахь заалтад “хууль тогтоомжийг хэрэгжүүлэхтэй холбогдон гарах зардлын тооцоо хийсэн” гэснийг **“зардлыг тооцсон”** гэж өөрчлөхөөр тусгажээ.

 Гэтэл Хууль тогтоомжийн тухай хуулийн 12 дугаар зүйлийн 12.1.4 дэх заалт, 18 дугаар зүйлийн гарчиг, 21 дүгээр зүйлийн 21.1 дэх хэсэгт “Хууль тогтоомжийг хэрэгжүүлэхтэй холбогдон гарах зардлын тооцоо” гэсэн нэр томьёогоор заасан байгааг анхаарч зардалтай холбоотой нэр томьёог нэгэн жигд нэрлэж хууль доторх нэр томьёоны зөрчил үүсгэхгүй байх нь зүйтэй байна гэж дүгнэлээ. Тухайлбал, Хууль тогтоомжийн тухай хуулийн эдгээр зохицуулалтыг хуулийн төсөлтэй уялдуулан өөрчлөх, эсхүл хуулийн зохицуулалтыг хэвээр үлдээн хуулийн төслөөс дээрх зохицуулалтыг хасах зэргээр нэр томьёог жигдлэх нь зүйтэй.

 -Хуулийн төслийн 3 дугаар зүйлийн 15 дахь хэсэгт Хууль тогтоомжийн тухай хуулийн 49 дүгээр зүйлийн 49.6 дахь хэсэгт “Хүрээлэн...энэ хуулийн 12.1.2, 12.1.3, 12.1.4-т заасан судалгааг хийж болно.” гэж заасан байх бөгөөд Хууль тогтоомжийн тухай хуулийн 12.1.3 дахь заалт нь хууль тогтоомжийн төслийн үр нөлөөг үнэлэх үнэлгээ, 12.1.4 дэх заалт нь хууль тогтоомжийг хэрэгжүүлэхтэй холбогдон гарах зардлын тооцоо хийх агуулга тул хуулийн төслийн энэхүү хэсэгт зөвхөн **судалгаа** гэсэн нэр томьёог тусгасан байгааг анхаарч хуульд нийцүүлэх нь зүйтэй гэж үзэж байна.

-Хуулийн төслийн 4 дүгээр зүйлд Хууль тогтоомжийн тухай хуулийн 21 дүгээр зүйлийн 21.10 дахь хэсгийн “санал, дүгнэлтийн төслийг” гэснийг” “саналыг” гэж өөрчилсөн нь оновчгүй байх ба энэ нь Төсвийн тухай хуульд заасан санхүү, төсвийн асуудал эрхэлсэн төрийн захиргааны төв байгууллага дүгнэлт гаргах бүрэн эрхтэй уялдахгүй байх тул “санхүү, төсвийн асуудал эрхэлсэн төрийн захиргааны төв байгууллага Ерөнхийлөгч, Улсын Их Хурлын гишүүний санаачилсан хууль тогтоомжийн төсөл нь Төсвийн тогтвортой байдлын тухай хуульд заасан төсвийн тусгай шаардлага, Төсвийн тухай хуульд заасан төсвийн бусад шаардлага, эдийн засаг, нийгмийг хөгжүүлэх үндсэн чиглэл, дунд хугацааны төсвийн хүрээний мэдэгдлийг хангаж байгаа эсэх талаарх” **дүгнэлт** бэлтгэдэг байхаар тусгах нь хуульд нийцэхээр байна гэж үзэж байна.

 -Хуулийн төслийн 4 дүгээр зүйлд Хууль тогтоомжийн тухай хуулийн 29 дүгээр зүйлийн 29.1.1 дэх заалтын “баримтлалтай” гэснийг “Монгол Улсын урт хугацааны хөгжлийн бодлоготой” гэж өөрчлөхөөр тусгасан нь ойлгомжгүй байдалд хүргэж байна. Өөрөөр хэлбэл Хууль тогтоомжийн тухай хуулийн 29 дүгээр зүйлийн 29.1.1 дэх заалтад “Хуулийн төсөл нь Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх;” гэж заасан ба хуулийн төслийн дээрх зохицуулалтаар зөвхөн “баримтлалтай” гэсэн үгийг өөрчлөхөөр тусгасан нь нэр томьёо болон найруулгын хувьд ойлгомжгүй болгож байгааг анхаарч ойлгомжтой болгох шаардлагатай байна.

 4*.Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх.*

 -Хуулийн төслийн 3 дугаар зүйлийн 6 дахь хэсэгт “12.2.11.Хөгжлийн бодлого, төлөвлөлтийн тухай хуулийн 4.1.4, 4.1.5, 4.1.6, 4.1.8, **4.1.10, 4.1.11**-д заасан баримт бичгийг батлах тухай;” гэж Хууль тогтоомжийн тухай 12 дугаар зүйлийн 12.1.2-12.1.6-д заасан аргачлалд хамаарахгүй хууль тогтоомжийн төсөлд Хөгжлийн бодлого, төлөвлөлт, түүний удирдлагын тухай хуульд заасан Улсын Их Хурлын тогтоолоор батлах хөгжлийн бодлого, төлөвлөлтийн баримт бичгийг хамааруулахаар тусгажээ.

 Хөгжлийн бодлого, төлөвлөлтийн тухай хуулийн 4 дүгээр зүйлийн 4.1.10-т Засаг даргын үйл ажиллагааны хөтөлбөрийг, 4.1.11-т Засаг даргын үйл ажиллагааны хөтөлбөрийг хэрэгжүүлэх арга хэмжээний төлөвлөгөөг заасан байх бөгөөд мөн хуулийн 9 дүгээр зүйлийн 9.11.1-д “Засаг даргын үйл ажиллагааны хөтөлбөрийг тухайн шатны Иргэдийн Төлөөлөгчдийн Хурал батална.” гэж, 17 дугаар зүйлийн 17.5-д “Засаг даргын үйл ажиллагааны хөтөлбөрийг хэрэгжүүлэх арга хэмжээний тухайн шатны Засаг дарга батлан хэрэгжүүлнэ.” гэж тус тус заасан байна.

 Өөрөөр хэлбэл хуулийн төслийн 12.2.11-т заасан “Хөгжлийн бодлого,төлөвлөлтийн тухай хуулийн 4.1.10, 4.1.11” гэсэн заалт нь Улсын Их Хурлын тогтоолоор батлах хөгжлийн бодлогын баримт бичиг биш байх тул эдгээр заалтыг хуулийн төслөөс хасах нь зүйтэй байна.

 Түүнчлэн Хөгжлийн бодлого, төлөвлөлт, түүний удирдлагын тухай хуулийн 4 дүгээр зүйлийн 4.1.12-т улсын хөрөнгө оруулалтын хөтөлбөр, 4.1.13-т улсын хөгжлийн төлөвлөгөөг заасан ба эдгээр баримт бичгийг Улсын Их Хурал батлахаар мөн хуулийн 9 дүгээр зүйлийн 9.2.2-т заажээ.

 Иймд дээрх хуулийн 4.1.12, 4.1.13 дахь заалтыг хуулийн төслийн 12.2.11-т нэмж тусгах замаар хууль хоорондын уялдаа холбоог хангах шаардлагатай байна.

 Ийнхүү хуулийн төслийн 12.2.11-т Хөгжлийн бодлого, төлөвлөлт, түүний удирдлагын тухай хуулийн 4.1.12 дахь заалтыг тусгаж байгаатай холбогдуулан Хууль тогтоомжийн тухай хуулийн 12 дугаар зүйлийн 12.2.4 дэх заалтыг хүчингүй болгох нь зүйтэй гэж үзэв.

 -Хуулийн төслийн 2 дугаар зүйлийн 5 дахь хэсэгт Хууль тогтоомжийн тухай хуулийн 7 дугаар зүйлийн 7.4 дэх хэсгийг “Үндсэн чиглэлийн төслийг Засгийн газар баталж, Улсын Их Хуралд танилцуулна.” гэж өөрчлөн найруулсан байх бөгөөд үндсэн чиглэлийг ийнхүү Засгийн газар батлахаар тусгасантай холбогдуулан Хууль тогтоомжийн тухай хуулийн 12 дугаар зүйлийн 12.2.14 дэх заалтыг хүчингүй болгох нь зүйтэй гэж үзлээ.

*5.Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх.*

Хуулийн төслийн 4 дүгээр зүйлд өөрчлөхөөр тусгасан Хууль тогтоомжийн тухай хуулийн 30 дугаар зүйлийн 30.2 дахь хэсгийг мөн хуулийн төслийн 3 дугаар зүйлийн 11 дэх хэсэгт өөрчлөн найруулахаар тусгасан нь хуулийн төсөл доторх давхардал үүсгэж байх тул төслийн 4 дүгээр зүйлд тусгасан өөрчлөлтийг төслөөс хасах замаар давхардлыг арилгах нь оновчтой байна.

 *6.Хуулийн төслийг хэрэгжүүлэх этгээдийг тодорхой тусгасан эсэх.*

Хуулийн төсөлд ийм зохицуулалт байхгүй.

 *7.Хуулийн төсөлд шаардлагатай зохицуулалтыг орхигдуулсан эсэх.*

 *-*Монгол Улсын Үндсэн хуулийн Гучин есдүгээр зүйлийн 3 дахь хэсэгт “Монгол Улсын Ерөнхий сайд Засгийн газрын бүтэц, бүрэлдэхүүн, түүнд өөрчлөлт оруулах тухай хуулийн төслийг Ерөнхийлөгчтэй зөвшилцөн Улсын Их Хуралд өргөн мэдүүлнэ. Ерөнхий сайд энэ асуудлыг Ерөнхийлөгчтэй долоо хоногийн дотор зөвшилцөж чадаагүй бол Улсын Их Хуралд өөрөө өргөн мэдүүлнэ.” гэж Монгол Улсын Ерөнхий сайдын онцгой бүрэн эрхийг хуульчилсан бөгөөд ийнхүү Засгийн газрын бүтэц, бүрэлдэхүүн, түүнд өөрчлөлт оруулах тухай хуулийн төсөлд үзэл баримтлалыг тодорхойлох шаардлагагүй тул энэ талаар хуулийн төсөлд зохицуулалт тусгагдаагүй байгааг анхаарч, үүнийг тодорхой болгон Хууль тогтоомжийн тухай хуульд зохицуулалтыг тусгах нь зүйтэй гэж үзэж байна.

 -Хуулийн төслийн 1 дүгээр зүйлдийн 6 дахь хэсэгт “261.2.Тодорхой хугацаанд үйлчлэх хуулийн үйлчлэх хугацаа дуусмагц тухайн хуулийг хүчингүй болсонд тооцно.” гэж нэмж байгаатай холбогдуулан хуулийг буцаан хэрэглэхтэй холбоотой зохицуулалтыг Хууль тогтоомжийн тухай хуульд тодорхой болгон хуульчлах нь зүйтэй гэж үзэж байна.

 -Хуулийн төслийн 3 дугаар зүйлийн 3 дахь хэсэгт өөрчлөн найруулахаар тусгасан Хууль тогтоомжийн тухай хуулийн 3 дугаар зүйлийн 3.1 дэх хэсэгт хуулийн хэрэгжилтийн үр дагаврын үнэлгээ хийхтэй холбоотой харилцааг орхигдуулсан байгааг анхаарч уг хэсэгт нэмж тусгах нь хуулийн үйлчлэх хүрээг бүрэн тодорхойлохоор байна гэж дүгнэж байна.

 *8.Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх.*

Хуулийн төсөлд ийм зохицуулалт тусгагдаагүй байна.

 *9.Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх.*

 Хуулийн төсөлд ийм зохицуулалт тусгагдаагүй байна.

 *10.Татварын хуулиас бусад хуулийн төсөлд албан татвар, төлбөр, хураамж тогтоосон эсэх.*

Хуулийн төслийн 3 дугаар зүйлийн 15 дахь хэсэгт Хууль тогтоомжийн тухай хуулийн 49 дүгээр зүйлийн 49.6 дахь хэсэгт “Хүрээлэн энэ хуулийн 15.7.1-д зааснаас бусадхууль тогтоомжийн хэрэгжилтийн үр дагаварт хийх үнэлгээ болон энэ хуулийн 12.1.2, 12.1.3, 12.1.4-т заасан судалгааг захиалгаар **төлбөртэй** хийж болно.” гэж тусгажээ.

Засгийн газрын 2015 оны “Төсвийн байгууллагуудад хийх бүтэц, зохион байгуулалтын зарим арга хэмжээний тухай” 55 дугаар тогтоолын 5 дахь заалтад “Хууль зүйн үндэсний хүрээлэнг үндсэн үйл ажиллагааныхаа орлогоор өөрийгөө санхүүжүүлэх зарчимд шилжүүлж, төрийн захиалгат судалгаа, эрдэм шинжилгээ, үйлчилгээний зардалд шаардагдах хөрөнгийг Хууль зүйн сайдын төсвийн багцад жил бүр тусган санхүүжүүлж байх...”-аар, түүнчлэн Хууль зүйн үндэсний хүрээлэнгийн дүрэмд үйл ажиллагаанаас олсон орлогоос санхүүжиж байхаар зохицуулсан байна.

Иймд ийнхүү Хууль зүйн үндэсний хүрээлэнгийн санхүүжилтийг өөрийн үйл ажиллагааны орлогоосоо олж болохоор дээрх Засгийн газрын тогтоол болон дүрэмд нь заасан тул энэ хүрээндээ холбогдох судалгаа, үнэлгээг төлбөртэй хийж болох бөгөөд хуулийн төслийн дээрх зохицуулалтад үнэлгээ, судалгааг төлбөртэй хийх асуудлыг хуульчлах шаардлагагүйг анхаарч, нягтлах нь зүйтэй гэж үзэж байна.

 Түүнчлэн хуулийн төслийн 49.5 дахь хэсэгт “Хүрээлэнгийн ажиллах журмыг хууль зүй, дотоод хэргийн асуудал эрхэлсэн Засгийн газрын гишүүн батлах”-аар тусгасан байх ба ийнхүү Хууль зүйн үндэсний хүрээлэнгийн эрх зүйн үндсийг бүрдүүлэхээр хуульчилж байгаа нь дэвшилттэй алхам болж байна гэж дүгнэн, хуулиар олгогдсон энэхүү зохицуулалтын хүрээнд ажиллах журамдаа санхүүжилтийн эх үүсвэрээ тусган ажиллах боломжтой гэж үзэж байна.

 *11*.*Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Аж ахуйн үйл ажиллагааны тусгай зөвшөөрлийн тухай хуульд тусгасан эсэх.*

Хуулийн төсөлд энэ талаарх зохицуулалт тусгагдаагүй.

 *12.Хуулийн төслийн зүйл, заалт жендэрийн эрх тэгш байдлыг хангасан эсэх.*

Хуулийн төсөл нь жендэрийн эрх тэгш байдлын асуудлыг хөндөөгүй байна.

 *13.Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх.*

Хуулийн төсөлд энэ талаарх зохицуулалт тусгагдаагүй.

 *14.Хуулийн төсөлд авлига, хүнд суртлыг бий болгоход чиглэсэн заалт тусгагдсан эсэх.*

Хуулийн төсөлд энэ талаарх зохицуулалт тусгагдаагүй.

 *15.Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх.*

Хуулийн төсөлд энэ талаарх зохицуулалт тусгагдаагүй.

Иймд хуулийн төсөл нь энэхүү “Харилцан уялдаа” шалгуур үзүүлэлтийн хүрээнд хийсэн үнэлгээний 3, 4, 5, 7, 10-т зааснаас бусад шалгуурын хүрээнд харилцан уялдаатай бичигдсэн байна гэж үнэлсэн бөгөөд эдгээр хэсэгт хийсэн үнэлгээг хуулийн төслийг боловсронгуй болгохдоо анхаарах нь зүйтэй гэж үзлээ.

**ДӨРӨВ.ДҮГНЭЛТ, ЗӨВЛӨМЖ**

Хуулийн төслийг Монгол Улсын Их Хурлын2020 оны 24 дүгээр тогтоолоор баталсан “Монгол Улсын Засгийн газрын 2020-2024 оны үйл ажиллагааны хөтөлбөр”, 2021 оны 12 дугаар тогтоолоор баталсан “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл” зэрэг бодлогын баримт бичигт тусгасан зорилт, арга хэмжээг хэрэгжүүлэх зорилгоор боловсруулсан байх бөгөөд хуулийн төсөл нь үзэл баримтлалд тусгасан хэрэгцээ, шаардлага, зорилтыг зарчмын хувьд хангасан байна гэж үзлээ.

Харин хуулийн төслийн харилцан уялдааг хангах, Хууль тогтоомжийн тухай хууль болон Хууль тогтоомжийн төсөл боловсруулах аргачлалд бүрэн нийцүүлэх үүднээс дараах зөвлөмжийг хууль санаачлагчид өгч байна. Үүнд:

1.Хуулийн төслийн 2.1.2, 5.1 дэх хэсэгт тусгасан “тодорхой хууль гаргах тухай санал дэвшүүлэх”гэснийг хуульд нийцүүлэн найруулгын хувьд оновчтой найруулах, 6.2 дахь хэсгийн “Улсын Их Хурлын бусад шийдвэрийг” гэснийг хасах, 3.1 дэх хэсэгт хэрэгжилтийн үр дагаврын үнэлгээ хийхтэй холбоотой агуулгыг нэмж найруулах;

2.Монгол Улсын Ерөнхий сайдын онцгой бүрэн эрхийг хуульчилсан Монгол Улсын Үндсэн хуулийн Гучин есдүгээр зүйлийн 3 дахь хэсэгт нийцүүлэн Засгийн газрын бүтэц, бүрэлдэхүүн, түүнд өөрчлөлт оруулах тухай хуулийн төсөлд үзэл баримтлалыг боловсруулж, тодорхойлох шаардлагагүй талаарх зохицуулалтыг тусгах;

3.Хуулийг буцаан хэрэглэхтэй холбоотой зохицуулалтыг тодорхой тусган нэмж хуульчлах асуудлыг нягтлах;

4.Хуулийн төслийн 1 дүгээр зүйлээр нэмж буй 15.8 дахь хэсгийг төслөөс хасах;

5.Хуулийн төслийн 12.2.11 дэх заалтаас “4.1.10, 4.1.11” гэсэн заалтыг хасах, хуулийн төслийн уг заалтад Хөгжлийн бодлого, төлөвлөлт, түүний удирдлагын тухай хуулийн “4.1.12, 4.1.13” гэсэн заалтыг нэмэх;

6.Хууль тогтоомжийн тухай хуулийн 12 дугаар зүйлийн 12.2.4, 12.2.14 дэх заалтыг тус тус хүчингүй болгох зохицуулалтыг төсөлд нэмж тусгах;

7.Хууль тогтоомжийн хэрэгцээ, шаардлагыг урьдчилан тандан судлах судалгаагаар хууль тогтоомжийн төсөл боловсруулахаас бусад зохицуулалтын хувилбарыг санал болгох хувилбар байж болохоор Хууль тогтоомжийн тухай хуульд заасан тул үүнтэй хуулийн төслийн 13.3 дахь хэсэг зөрчилдөж болзошгүйг эргэн нягтлах;

8.Хуулийн төсөлд “хууль тогтоомжийг хэрэгжүүлэхтэй холбогдон гарах зардлын тооцоо хийсэн” гэснийг **“зардлыг тооцсон”** гэж өөрчлөхөөр тусгасантай холбогдуулан Хууль тогтоомжийн тухай хуулийн 12 дугаар зүйлийн 12.1.4 дэх заалт, 18 дугаар зүйлийн гарчиг, 21 дүгээр зүйлийн 21.1 дэх хэсэгт заасан зардлын тооцоотой холбоотой нэр томьёог нэг мөр жигд нэрлэх өөрчлөлтийг тусгах;

 9.Үнэлгээний тайлангийн 15-16 дахь хуудсан дахь Хууль тогтоомжийн төсөл боловсруулах аргачлалд бүрэн нийцүүлэх талаарх үнэлгээ, зөвлөмжийг анхаарч хуулийнтөсөлд бүрэн тусгах;

10.Хуулийн төслийн 1 дүгээр зүйлийн 3/15 дугаар зүйлийн 15.11 дэх хэсэг, 3 дугаар зүйлийн 5/7 дугаар зүйлийн 7.3 дахь хэсэгт хийсэн эшлэлийг засах;

 11.Хуулийн төслийн 1 дүгээр зүйлийн 3 дахь хэсэгт нэмсэн “15 дугаар зүйлийн 15.12 дахь хэсэг” гэсэн дугаарлалтын алдааг залруулах;

12.Хуулийн төслийн 1 дүгээр зүйлийн 9-д “Эрх зүйн мэдээллийн нэгдсэн системийн мэдээллийн санд байршуулна.” гэснийг “эрх зүйн мэдээллийн нэгдсэн сан” гэж найруулах, үүнтэй уялдуулан Хууль тогтоомжийн тухай хуулийн 45.3-т заасан ”эрх зүйн мэдээллийн албан ёсны цахим хуудсанд байршуулна.” гэснийг өөрчлөх зохицуулалтыг хуулийн төсөлд тусгах;

13.Хуулийн төсөлд тусгасан **хууль шинээр боловсруулах, анхдагч хуулийн төсөл боловсруулах** гэж өөр өөр тодорхойлсон нэр томьёог жигдлэн Хууль тогтоомжийн тухай хуульд нийцүүлэн нэг мөр томьёолох, түүнчлэнхуулийн төсөлд тусгасан **эрх зүйн мэдээллийн нэгдсэн системийн мэдээллийн сан,** Хууль тогтоомжийн тухай хуулийн 45 дугаар зүйлийн 45.3 дахь хэсэгт заасан **эрх зүйн мэдээллийн албан ёсны цахим хуудас** гэсэн нэр томьёог нийцүүлж жигдлэх өөрчлөлтийг тусгах ;

14.Хуулийн төслийн 49.6 дахь хэсэгт тусгасан Хууль зүйн үндэсний хүрээлэн холбогдох судалгаа, үнэлгээг захиалгын дагуу **төлбөртэй** хийх асуудлын нягтлах.

15.Хуулийн төслийн 2 дугаар зүйлээс Хууль тогтоомжийн тухай хуулийн 21 дүгээр зүйлийн 21.1 дэх хэсгийн нэмэлт, 4 дүгээр зүйлээс Хууль тогтоомжийн тухай хуулийн 30.2 дахь хэсгийн өөрчлөлтийг хасах;

16.Хуулийн төслийн 4 дүгээр зүйлд өөрчлөхөөр тусгасан Хууль тогтоомжийн тухай хуулийн 21 дүгээр зүйлийн 21.10 дахь хэсгийн “санал, дүгнэлтийн төслийг” гэснийг Төсвийн тухай, Төсвийн тогтвортой байдлын тухай хуульд нийцүүлэн “дүгнэлтийг” гэж өөрчлөх.

---оОо---

**АШИГЛАСАН ЭХ СУРВАЛЖ:**

* Монгол Улсын Үндсэн хууль /1992/;
* Монгол Улсын Үндсэн хуульд нэмэлт, өөрчлөлт оруулах журмын тухай хууль /2010 он/;
	+ - Хууль тогтоомжийн тухай хууль /2015 он/;
		- Монгол Улсын Их Хурлын тухай хууль /2020/;
		- Монгол Улсын Их Хурлын 2020 оны 24 дүгээр тогтоолоор баталсан “Монгол Улсын Засгийн газрын 2020-2024 оны үйл ажиллагааны хөтөлбөр”;
		- Монгол Улсын Их Хурлын 2021 оны 12 дугаар тогтоолын хавсралтаар баталсан “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл”;
		- Монгол Улсын Их Хурлын 2020 оны “Монгол Улсын Үндсэн хуульд оруулсан нэмэлт, өөрчлөлтөд хууль тогтоомжийг нийцүүлэх, түүнтэй холбогдуулан авах арга хэмжээний тухай” 02 дугаар тогтоол;
		- Төсвийн тухай хууль /2011 он/;
		- Төсвийн тогтвортой байдлын тухай хууль /2010 он/;
		- Хөгжлийн бодлого, төлөвлөлт, түүний удирдлагын тухай хууль /2020 он/
		- Засгийн газрын 2016 оны 59 дүгээр тогтоолын 2 дугаар хавсралтаар баталсан “Хууль тогтоомжийн төсөл боловсруулах аргачлал”, 3 дугаар хавсралтаар баталсан "Хууль тогтоомжийн төслийн үр нөлөөг үнэлэх аргачлал";
		- Хууль зүй, дотоод хэргийн сайдын баталсан Хууль тогтоомжийн тухай хуульд нэмэлт, өөрчлөлт оруулах тухай хуулийн төслийн үэзл баримтлал;
		- Хууль тогтоомжийн тухай хуульд нэмэлт, өөрчлөлт оруулах тухай хуулийн төслийн танилцуулга
1. Төрийн мэдээлэл сэтгүүлийн 2015 оны №25 дугаарт албан ёсоор хэвлэгдсэн. [↑](#footnote-ref-1)
2. Засгийн газрын 2016 оны 01 дүгээр сарын 25-ны өдрийн 59 дүгээр тогтоолоор батлагдсан. [↑](#footnote-ref-2)
3. Хууль зүй, дотоод хэргийн сайдын баталсан Хууль тогтоомжийн тухай хуульд нэмэлт, өөрчлөлт оруулах тухай хуулийн төслийн үзэл баримтлал [↑](#footnote-ref-3)